钦定古今图书集成/明伦汇编/闺媛典/第052卷 > 乌头娘
## 钦定古今图书集成/明伦汇编/闺媛典/第052卷 > 乌头娘

按《广东通志》：“乌头娘，萧氏女也。景泰己巳讨叛之后，
水军得一少女于香山小榄将犯之，不从，劫以兵刃，
不顾。舟还次新会东亭驿，将鬻之，女曰：‘愿一死’。军怒，
欲兵之，曰：‘听卖乎？无触我刀’。女曰：‘我岂汝卖者，人亦
岂能买我哉’？人曰：‘赎汝送还家也’。”不听，引颈敛发受
刀，观者莫不泣下。邑人李彦英、谢齐祖为买棺，葬于
邑西象山。成化辛丑，知县丁积访其事，始知女萧氏
名“乌头娘”，故民萧思敬女。命工修其墓，割废庙田六
十馀亩，命岁守祭祀。